Kvenfélagasamband Íslands var stofnað árið 1930 sem sameiningar - og samstarfsvettvangur kvenfélaganna í landinu sem þá þegar voru orðin fjölmörg . Fyrsta kvenfélagið , Kvenfélag Rípuhrepps , var hins vegar stofnað árið 1869 . Konur hafa síðan þá stofnað hundruð kvenfélaga með það að markmiði að bæta samfélagið , sérstaklega hvað varðar málefni barna , kvenna og fjölskyldna . Má segja að konur hafi með því tekið völdin í sínar hendur löngu áður en þær fengu aðgengi að stjórnkerfinu með kjörgengi og kosningarétti . Kvenfélagasamband Íslands hefur lýst 1. febrúar , ár hvert , „ Dag kvenfélagskonunnar . ” Kvenfélagskonur um land allt munu halda upp á afmælið hvert með sínum hætti á afmælisárinu . Aðalverkefni afmælisársins er húfuverkefni sem snýst um að kvenfélagskonur prjóna húfur , sem allir nýburar sem fæðast hér á landi á afmælisárinu fá að gjöf . Kvenfélögin innan KÍ eru nú tæplega 200 og starfa innan 17 héraðssambanda um land allt . Kvenfélagasambandið gefur út tímaritið Húsfreyjuna og rekur Leiðbeiningastöð heimilanna sem veitir gjaldfrjálsa símaráðgjöf og upplýsingamiðlun um flest það er lítur að heimilishaldi .